**Fenomény sveta – PENIAZE**

**ÚVOD**

Fenoménom možno označiť prírodný jav, realitu, skutočnosť alebo osobnosť, ktorá je výnimočná a jedinečná. Svet okolo nás je komplexný a ponúka viacero takýchto fenoménov. Voda, slnko, vzduch, komunikácia, kultúra i peniaze sú jedinečnými fenoménmi sveta, ktoré vyžadujú medzipredmetový prístup a komplexné chápanie súvislostí. Dôraz na medzipredmetovosť nachádzame v *Štátnom vzdelávacom programe, ako i v Národnom programe rozvoja výchovy a vzdelávania (2018 – 2027).* V týchto dokumentoch je medzipredmetový prístup chápaný ako *„kooperácia v rámci jednotlivých učebných predmetov v danej vzdelávacej oblasti a tiež medzi rôznymi oblasťami“.* Obsah témy sa opiera o Národný štandard finančnej gramotnosti 1.2 a pokrýva viacero jeho kľúčových oblastí. Hlavým cieľom predmetu je vyvolať v žiakoch záujem o svet financií v širokom kontexte. Téma PENIAZE nepokrýva Národný štandard finančnej gramotnosti celkovo, finančná gramotnosť je téma, ktorá má byť vo vyučovaní prítomná v každom ročníku.

Na potrebu medzipredmetového prístupu reflektuje obsah predmetu Fenomény sveta PENIAZE. Kompetencia finančnej gramotnosti je vo svojej podstate medzipredmetová, preto je tento prístup pri jej výučbe prirodzený. Finančná gramotnosť predstavuje schopnosť vedieť využiť vedomosti, zručnosti a skúsenosti na efektívne riadenie vlastných financií s cieľom zabezpečiť seba a svoju domácnosť. S obsahovými prvkami sa žiaci stretajú v matematike, informatike, dejepise či etickej výchove. Žiaci sa s preberanými témami stretávajú dennodenne dlho pred tým, než sa sami stanu zárobkovo činní. Vstupujú do online sveta, kde je reklama neoddeliteľnou súčasťou, platia hotovostne a bezhotovostne, majú svoje vlastné predstavy a plány finančnej budúcnosti.

Predmet Fenomény sveta PENIAZE je koncipovaný tak, že vytvára priestor pre medzipredmetové vzťahy v rámci jednotlivých poznatkov, pochopenie súvislostí a praktických dopadov daného fenoménu, a tiež pre rozvoj kompetencií.

CHARAKTERISTIKA PREDMETU

Predmet Fenomény sveta PENIAZE je určený pre žiakov II. stupňa základných škôl (nižšie stredné vzdelanie) a nižšie ročníky gymnázií s osemročným vzdelávacím programom. Vyučovací predmet Fenomény sveta PENIAZE je zameraný na poznávanie javov a procesov, ktoré súvisia s peniazmi a ich vplyvom na život na Zemi. Hlavnou koncepčnou myšlienkou predmetu je expedícia, pri ktorej žiaci vlastným aktívnym bádaním a zážitkovým vyučovaním postupne objavujú fenomén peňazí z rôznych uhlov pohľadu. Tieto uhly pohľadu sú označované ako perspektívy:

1. **Perspektíva: Ako fungujú?**

Zameriava sa na porozumenie významu peňazí, pochopenie fungovania trhu a finančných inštitúcií.

1. **Perspektíva: Ako nás ovplyvňujú?**

Poskytuje priestor pre pochopenie a orientovanie sa v ekonomických potrebách jednotlivca, rodiny a štátu.

1. **Perspektíva: Akú majú históriu?**

Skúma premeny spôsobov platenia v čase, vznik bánk, príčiny a následky hospodárskych kríz.

1. **Perspektíva: V čom sú jedinečné?**

Skúma, čím je fenomén peniaze výnimočný z hľadiska širších súvislostí skúmanej témy, napríklad ochrany osobných údajov či reklamy.

Predmet Fenomény sveta PENIAZE je charakteristický troma základnými znakmi: medzipredmetovosť, orientácia na kompetencie, podpora využívania IKT. Medzipredmetový prístup vedie žiakov k chápaniu súvislostí a rozvíja kritické myslenie.

CIELE PREDMETU

Žiaci:

* sa orientujú v základných pojmoch finančnej gramotnosti,
* vedia nájsť, vyhodnotiť a použiť finančné informácie,
* realizujú základné matematické operácie pri práci s peniazmi,
* poznajú základné pravidlá riadenia financií,
* rozoznávajú riziká súvisiace s riadením financií,
* si uvedomujú potenciál získania vlastného príjmu a schopnosti sporiť,
* si dokážu stanoviť finančné ciele a naplánovať ich dosiahnutie,
* si uvedomujú dôležitosť plnenia svojich finančných záväzkov,
* sa orientujú v oblasti finančného trhu,
* chápu rolu štátu v hospodárstve,
* rozumejú efektívnemu využívaniu finančných služieb,
* sa orientujú v problematike ochrany spotrebiteľa,
* chápu riziká manipulácie reklamou,
* sa orientujú vo vývoji spôsobov platenia,
* chápu rozdiel medzi hospodárskym rastom a krízou,
* sa inšpirujú príkladmi úspešných osobností.

OBSAH PREDMETU

Obsah voliteľného predmetu Fenomény sveta PENIAZE je rozčlenený na 4 perspektívy a 12 vzdelávacích modelov, pričom každá perspektíva obsahuje 3 vzdelávacie modely. Vzdelávací model je ucelená téma, ktorá rozvíja danú perspektívu. Pozostáva z 3 – 4 vzdelávacích aktivít napojených na obsah vzdelávacích videí BBC. Vzdelávacie modely sú zamerané na nasledujúce témy:

1. **Ako fungujú?**
	1. Význam peňazí
	2. Finančné inštitúcie
	3. Fungovanie trhu
2. **Ako nás ovplyvňujú?**
	1. Moje financie
	2. Rodinné hospodárenie
	3. Štát a financie
3. **Akú majú históriu?**
	1. Druhy platidiel
	2. Zrod bankovníctva
	3. Hospodárske krízy
4. **V čom sú jedinečné?**
	1. Moderné bankovníctvo
	2. Osobné údaje
	3. Svet reklamy

V obsahu predmetu Fenomény sveta PENIAZE odporúčame vyčleniť úvodné hodiny na oboznámenie s predmetom a rozdelenie žiakov do tímov. V priebehu realizácie jednotlivých obsahových častí (perspektív) odporúčame zaradiť hodinu opakovania. V záverečnej fáze je vhodné vymedziť hodiny na prezentáciu žiackych vedomostí a zručností.

PODMIENKY A ROZSAH VYUČOVANIA

Škola si môže vytvoriť nový predmet na základe poznámky č. 3 a rámcového učebného plánu: *„Voliteľné (disponibilné) hodiny použije škola na dotvorenie školského vzdelávacieho programu. Voliteľné (disponibilné) hodiny je možné využiť na: c.) vyučovacie predmety, ktoré si škola sama zvolí a sama si pripraví ich obsah, vrátane predmetov vytvárajúcich profiláciu školy a experimentálne overených inovačných programov zavedených do vyučovacej praxe.“*

Pre voliteľný predmet Fenomény sveta PENIAZE navrhujeme vyčleniť spolu 33 vyučovacích hodín ročne. V tematickom pláne je možné vyučovať 1 hodinu týždenne alebo 2 hodiny každý druhý týždeň. Učebné osnovy predmetu Fenomény sveta PENIAZE môže učiteľ tvorivo modifikovať v rámci školského vzdelávacieho programu v závislosti od zvoleného ročníka, potrieb a záujmu žiakov, učiteľov, regiónu a podobne.

KĽÚČOVÉ KOMPETENCIE A ZRUČNOSTI

Vzdelávacie aktivity modelov reflektujú rôznorodosť žiakov a smerujú k rozvoju kompetencií:

* kritické myslenie,
* komunikačné schopnosti a prezentačné zručnosti,
* tvorivosť,
* zodpovednosť,
* schopnosť pracovať v tíme,
* čítanie a počúvanie s porozumením.

METÓDY VÝUČBY

Vzdelávacie modely pozostávajú z aktivít, pri ktorých sa uplatňujú rôzne metódy výučby. Pre potreby tvorby vzdelávacích modelov boli vybrané metódy výučby, ktoré sú v rámci aktivít využívané v rôznej miere:

* metódy riadenej výučby,
* kinestetické metódy výučby,
* obrátené vyučovanie,
* metódy diferencovanej výučby,
* bádateľské metódy,
* didaktické hry, gamifikácia.

VZDELÁVACÍ ŠTANDARD

**AKO FUNGUJÚ?**

|  |  |
| --- | --- |
| **Výkonový štandard** | **Obsahový štandard** |
| **Význam peňazí** |
| **Žiak na konci druhého stupňa základnej školy vie/dokáže:*** Opísať funkciu peňazí ako prostriedku na zabezpečenie životných potrieb.
* Prezentovať svoj postoj k peniazom.
* Orientovať sa v peňažných menách.
* Porozumieť prepočtu meny.
 | bankovky, mince, hodnota peňazí, peniaze, ochrana peňazí, ochranné prvky peňazí, nominálna hodnota, superbankovka, falzifikát, medzinárodná mena, tuzemská mena, prepočet meny, euro  |
| **Finančné inštitúcie** |
| **Žiak na konci druhého stupňa základnej školy vie/dokáže:*** Porovnať finančné inštitúcie a typy produktov.
* Mať základné informácie o jednotlivých druhoch

spotrebiteľských úverov.* Identifikovať riziká, výhody a náklady jednotlivých typov úverov.
 | banka, poisťovňa, nebankové inštitúcie, bankové produkty, účet, sporenie, úver, veriteľ, dlžník |
| **Fungovanie trhu** |
| **Žiak na konci druhého stupňa základnej školy vie/dokáže:*** Objasniť vzťah medzi dopytom, ponukou a cenou na trhu.
* Objasniť význam a dôsledky globalizácie trhu.
 | trh, predaj, kúpa, dopyt, ponuka, cena, trhová rovnováha, krivka dopytu, krivka ponuky, globalizácia trhu |

AKO NÁS OVPLYVŇUJÚ?

|  |  |
| --- | --- |
| **Výkonový štandard** | **Obsahový štandard** |
| **Moje financie** |
| **Žiak na konci druhého stupňa základnej školy vie/dokáže:*** Uvedomiť si vzťah medzi potrebami, želaniami a osobnými príjmami.
* Poznať zdroje osobných príjmov.
* Porovnať hrubú a čistú mzdu.
 | potreby, želania, príjmy, zdroje príjmov, mzda, čistá mzda, hrubá mzda  |
| **Rodinné hospodárenie** |
| **Žiak na konci druhého stupňa základnej školy vie/dokáže:*** Vypracovať finančný plán.
* Zhodnotiť investičné alternatívy.
* Vysvetliť pojem riziko a pojem poistenie.
* Prijímať finančné rozhodnutia zvažovaním alternatív a ich dôsledkov.
 | rodinný rozpočet, príjmy, výdavky, finančný plán, stabilita, rozhodovanie, dlhodobé a krátkodobé ciele, úspory, sporenie, investovanie, úver, sporiaci účet, termínovaný́ vklad, stavebné sporenie, bežný účet, jednoduché úročenie, poistenie |
| **Štát a financie** |
| **Žiak na konci druhého stupňa základnej školy vie/dokáže:*** Vysvetliť daňový a odvodový systém.
* Uviesť príklady, ako štát využíva príjmy z daní.
 | podnikanie, daň, odvody, sociálna poisťovňa, zdravotná poisťovňa, štátny rozpočet, finančná podpora, ochrana, legislatíva |

AKÚ MAJÚ HISTÓRIU?

|  |  |
| --- | --- |
| **Výkonový štandard** | **Obsahový štandard** |
| **Druhy platidiel** |
| **Žiak na konci druhého stupňa základnej školy vie/dokáže:*** Pomenovať rozdiel medzi výmenným obchodom a používaním peňazí.
* Opísať príklady historických platidiel.
* Posúdiť, v čom spočíva hodnota súčasných peňazí.
 | výmenný obchod, sumerské tabuľky, lýdske mince, bankovky, zlato, striebro, zámorské objavy a inflácia |
| **Zrod bankovníctva** |
| **Žiak na konci druhého stupňa základnej školy vie/dokáže:*** Priblížiť príčiny a následky vzniku prvých bánk.
* Uviesť príklady hotovostného a bezhotovostného

platobného styku.* Chronologicky zaradiť vznik prvých finančných inštitúcií
 | rímske a arabské číslice, rodina Mediciovcov, florentská banka, hotovostný a bezhotovostný platobný styk, dlhopisy, poisťovníctvo |
| **Hospodárske krízy** |
| **Žiak na konci druhého stupňa základnej školy vie/dokáže:*** Zhodnotiť stav svetovej chudoby v minulosti a dnes.
* Pochopiť príčiny a dôsledky hyperinflácie v Nemecku

v roku 1923.* Uviesť príčiny vzniku hospodárskej krízy v rokoch 1929 – 1933.
* Vysvetliť dôsledky krachu newyorskej burzy na politické pomery, uviesť príklady z histórie.
 | chudoba, krach newyorskej burzy, hyperinflácia v Nemecku 1923, hospodárska kríza 1929 – 1933, celosvetové dopady, nezamestnanosť |

V ČOM SÚ JEDINEČNÉ?

|  |  |
| --- | --- |
| **Výkonový štandard** | **Obsahový štandard** |
| **Moderné bankovníctvo** |
| **Žiak na konci druhého stupňa základnej školy vie/dokáže:*** Opísať používanie rôznych metód platenia.
* Uviesť základné výhody a nevýhody bezhotovostného

a hotovostného platobného styku.* Poznať bezpečnostné prvky platobnej karty a zásady bezpečného narábania s platobnou kartou.
 | platobný styk, elektronické bankovníctvo, internetbanking, bezpečnosť, platobné karty, transakcie, spôsoby platby |
| **Osobné údaje** |
| **Žiak na konci druhého stupňa základnej školy vie/dokáže:*** Pochopiť nebezpečenstvo zneužitia osobných údajov.
* Uviesť príklady zhromažďovania osobných údajov online službami – sociálnymi sieťami.
 | osobné údaje, únik osobných údajov, zneužitie osobných údajov, ochrana osobných údajov, smernica GDPR, práva dotknutých osôb |
| **Svet reklamy** |
| **Žiak na konci druhého stupňa základnej školy vie/dokáže:*** Pochopiť vplyv reklamy na správanie človeka.
* Uplatniť spotrebiteľské zručnosti pri nakupovaní

v súlade s trvalo udržateľným spôsobom života.* Vedieť správne pracovať s médiami a so sociálnymi sieťami, pochopiť ich vplyv na človeka.
 | reklama, spotrebiteľská zručnosť, online nakupovanie |